**Деңгейлес мониторингтің кейбір мәселелері туралы**

Қазақстан Республикасы Салық кодексінің 49-бабы   
4-тармағының төртінші бөлігіне, 146-бабы 2-тармағының төртінші және алтыншы бөлігіне, 147-бабы 1-тармағының төртінші бөлігіне, 2-тармағының екінші және төртінші бөлігіне, 148-бабының 6-тармағына сәйкес **БҰЙЫРАМЫН:**

1. Қоса беріліп отырған:

1) осы бұйрыққа 1-қосымшаға сәйкес деңгейлес мониторингке кіру үшін салық төлеушінің деректер сөресін ұйымдастыру жөніндегі ең төмен талаптар (одан әрі – Ең төмен талаптар);

2) осы бұйрыққа 2-қосымшаға сәйкес салықтық есептіліктің көрсеткіштерін ашып көрсетуге, сондай-ақ олардың салықтық, бухгалтерлік тіркелімдердің жəне салық салу объектілерін жəне (немесе) салық салуға байланысты объектілерді айқындау үшін негіз болып табылатын өзге де құжаттардың көрсеткіштерімен өзара байланысына қойылатын ең төменгі талаптар;

3) осы бұйрыққа 3-қосымшаға сәйкес салық салу саласындағы ішкі бақылау жүйесі жөніндегі ақпарат пен есептерге қойылатын талаптар;

4) осы бұйрыққа 4-қосымшаға сәйкес Деңгейлес мониторингке қатысу туралы өтініш беру және оны қарау қағидалары;

5) осы бұйрыққа 5-қосымшаға сәйкес Деңгейлес мониторинг туралы келісімді жасасу және бұзу қағидалары;

6) осы бұйрыққа 6-қосымшаға сәйкес Деңгейлес мониторинг жүргізу қағидалары;

7) осы бұйрыққа 7-қосымшаға сәйкес салық міндеттемесін орындау мәселелері бойынша деңгейлес мониторинг нәтижелері бойынша ұсыным нысаны;

8) осы бұйрыққа 8-қосымшаға сәйкес салық салу саласындағы ішкі бақылау жүйесін жақсарту жөніндегі деңгейлес мониторинг нәтижелері бойынша ұсыным нысаны;

9) осы бұйрыққа 9-қосымшаға сәйкес деңгейлес мониторингке қатысушының түсіндірмесімен келісу туралы хабарлама нысаны;

10) осы бұйрыққа 10-қосымшаға сәйкес қосымша талқылаулардың нәтижелері бойынша келіспеушілік хаттамасының нысаны;

11) осы бұйрыққа 11-қосымшаға сәйкес деңгейлес мониторинг жүргізуді қайта бастау туралы хабарлама нысаны;

12) осы бұйрыққа 12-қосымшаға сәйкес деңгейлес мониторинг бойынша уәжді шешім нысаны бекітілсін.

2. Осы бұйрыққа 13-қосымшаға сәйкес Қазақстан Республикасы Қаржы министрлігінің кейбір бұйрықтарының күші жойылды деп танылсын.

3. Қазақстан Республикасы Қаржы министрлігінің Мемлекеттік кірістер комитеті Қазақстан Республикасының заңнамасында белгіленген тәртіппен:

1) осы бұйрықтың Қазақстан Республикасының Әділет министрлігінде мемлекеттік тіркелуін;

2) осы бұйрық ресми жарияланғаннан кейін, оның Қазақстан Республикасы Қаржы министрлігінің интернет-ресурсында орналастырылуын;

3) осы бұйрық Қазақстан Республикасы Әділет министрлігінде мемлекеттік тіркелгеннен кейін он жұмыс күні ішінде осы тармақтың [1) және 2) тармақшасында](https://adilet.zan.kz/kaz/docs/V2500035665#z4) көзделген іс-шаралардың орындалуы туралы мәліметтерді Қазақстан Республикасы Қаржы министрлігінің Заң қызметі департаментіне ұсынуды қамтамасыз етсін.

4. Осы бұйрық 2027 жылғы 1 қаңтардан бастап заңды күшіне енетін, Ең төмен талаптардың 7-тармағының бірінші бөлігін және 14-тармағының 5) және 6) тармақшасын қоспағанда, 2026 жылғы 1 қаңтардан бастап қолданысқа енгізіледі және ресми жариялануға тиіс.

|  |  |  |
| --- | --- | --- |
| **Лауазымы** |  | **Аты-жөні** |