Бұйрыққа 6-қосымша

**Деңгейлес мониторинг жүргізу қағидалары**

**1-тарау. Жалпы ережелер**

1. Осы Деңгейлес мониторинг жүргізу қағидалары (бұдан әрі – Қағидалар) Қазақстан Республикасы Салық кодексінің (бұдан әрі – Салық кодексі) 148-бабының 6-тармағына сәйкес әзірленді және деңгейлес мониторингті жүзеге асыру кезінде Қазақстан Республикасы Қаржы министрлігі Мемлекеттік кірістер комитетінің (бұдан әрі – Комитет) және деңгейлес мониторингке қатысушының іс-қимылдарының реттілігін айқындайды.

2. Осы Қағидаларда негізгі пайдаланылатын ұғымдар:

1) есептілік топтамасы – деректер сөресінде жарияланған тиісті есепті салық кезеңі үшін белгілі бір салық түрі немесе бюджетке төленетін төлем бойынша арналған құжаттамалардың жиынтығы.

Есептілік топтамасы салық есептілігін, оның көрсеткіштерін ашумен салық және бухгалтерлік есепке алу тіркелімдерін, есепке алу жүйесінен автоматтандырылған түрде берілетін бухгалтерлік жазба деректерін, сондай-ақ тиісті салық кезеңі үшін салық салу объектілерін және (немесе) салық салумен байланысты объектілерді айқындау үшін негіз болатын құжаттарды қамтиды;

2) деңгейлес мониторингке қатысушы – Комитетпен Деңгейлес мониторинг және ақпараттық өзара іс-қимыл регламенті туралы келісім (бұдан әрі – келісім) жасаған салық төлеуші.

Осы Қағидаларда пайдаланылатын өзге де ұғымдар Қазақстан Республикасының заңнамасына сәйкес қолданылады.

3. Деңгейлес мониторинг Салық кодексінің 14-тарауының 2-параграфына сәйкес жүзеге асырылады.

4. Қатысушы мынадай салықтар мен бюджетке төленетін төлемдер бойынша ақпараттық өзара іс-қимылды қамтамасыз етеді:

1) корпоративтік табыс салығы;

2) қосылған құн салығы;

3) жеке табыс салығы;

4) әлеуметтік салық;

5) мүлік салығы;

6) жер қойнауын пайдаланушылардың арнайы төлемдері мен салықтары;

7) акциз.

Көрсетілген салықтар мен бюджетке төленетін төлемдер тізбесі түпкілікті болып табылмайды және деңгейлес мониторинг туралы келісімде толықтырылады.

5. Деңгейлес мониторингті жүзеге асыру деңгейлес мониторинг туралы келісім жасалған жылдан кейінгі жылдың бірінші қаңтарынан басталады.

Деңгейлес мониторинг жүргізілетін есепті кезең күнтізбелік жыл (бұдан әрі – мониторингтің есепті кезеңі) болып табылады.

6. Мониторингтің есепті кезеңіндегі деңгейлес мониторинг көрсетілген кезең ішінде де, ол аяқталғаннан кейін де, бірақ мониторингтің тиісті есепті кезеңі аяқталған жылдан кейінгі екінші жылдың 30 маусымынан кешіктірілмей жүргізіледі.

Осы тармақтың бірінші бөлігінде көрсетілген мерзім аяқталғаннан кейін мониторингтің есепті кезеңіне қатысты деңгейлес мониторинг тоқтатылады.

7. Есепті кезеңнің деңгейлес мониторингін жүргізуді тоқтату мерзіміне дейін деңгейлес мониторинг туралы келісім бұзылған жағдайда, осы есепті кезең үшін салықтық әкімшілендіру жалпыға бірдей белгіленген тәртіппен жүзеге асырылады.

**2-тарау. Деңгейлес мониторинг жүргізу тәртібі**

**1-параграф. Есептілік топтамасын жариялау және сұрау  
салуларды жолдау тәртібі**

8. Қатысушы есептілік пакетін салық есептілігі табыс етілгеннен кейін   
20 (жиырма) жұмыс күнінен кешіктірмей деректер сөресінде жариялауды қамтамасыз етеді.

Бухгалтерлік есеп шоттарын ашумен айналым-сальдо ведомосы қосылған құн салығы бойынша кезекті салық есептілігіне есептілік пакетімен бір мезгілде өспелі қорытындысы (тоқсан, жарты жыл, тоғыз ай, жыл) бар деректер сөресінде жариялануға тиіс.

Қаржылық есептілік корпоративтік табыс салығы бойынша салық есептілігі табыс етілгеннен кейін 30 (отыз) жұмыс күнінен кешіктірілмейтін мерзімде деректер сөресінде орналастырылуға тиіс.

9. Деңгейлес мониторинг жүргізу барысында Комитет салық, бухгалтерлік және есепке алудың өзге де түрлерінің ақпараттары мен құжаттарына, бастапқы құжаттарға, сондай-ақ салық органдарында бар қатысушының қызметі туралы басқа да құжаттар мен мәліметтерге талдау жүргізеді.

10. Комитет қатысушыдан көлденең мониторинг жүргізу үшін қажетті қосымша ақпаратты, түсіндірмелерді және (немесе) құжаттарды (бұдан әрі – сұрау салу) сұратады.

Қатысушының сұрау салуға жауап беруі оны алған күннен кейінгі күннен бастап 15 (он бес) жұмыс күні ішінде жүзеге асырылады. Сұрау салуды алған күн сұрау салуды жіберген күннен кейінгі келесі жұмыс күні болып табылады.

Сұрау салуды орындау мерзімі қатысушы осындай сұрау салуды орындауды ұзарту туралы өтініш жасаған кезде 15 (он бес) жұмыс күніне ұзартылады. Мұндай сұрау салуды орындау мерзімін ұзарту туралы себептерді негіздей отырып, өтініш оны орындау мерзімі аяқталғанға дейін жіберіледі.

Сұрау салу және олар бойынша жауап беру бойынша ақпараттық өзара іс-қимыл «Қазақстан Республикасы Қаржы министрлігінің Мемлекеттік кірістер комитеті мен салық төлеуші арасында ақпарат пен құжаттар алмасу» деректер сөресінің функционалы арқылы еркін нысанда жүзеге асырылады.

Егер қатысушы сұрау салуға жауапты толық көлемде ұсынбаса, оны ұзарту құқығынсыз Комитет орындау мерзімі 10 (он) жұмыс күнін құрайтын қайта сұрау салуды жолдайды.

11. Деңгейлес мониторинг жүргізу барысында Комитет шет мемлекеттерге, басқа да уәкілетті мемлекеттік органдарға, банк ұйымдарына сұрау салулар жолдайды, сондай-ақ Салық кодексінің 157-бабы 3-тармағының 2) тармақшасына сәйкес қарсы салықтық тексерулер жүргізеді.

Шет мемлекеттерге, басқа да уәкілетті мемлекеттік органдарға, банк ұйымдарына сауалдар жолдау және қарсы тексеру жүргізу деңгейлес мониторинг жүргізуді тоқтатпайды.

**2-параграф. Салық салу саласындағы ішкі бақылау жүйесі бойынша, сондай-ақ қатысушының қызметі туралы ақпарат пен есептерді ұсыну тәртібі**

12. Деңгейлес мониторинг жүргізу барысында Комитет осы бұйрыққа   
3-қосымшаға сәйкес бекітілген Салық салу саласындағы ішкі бақылау жүйесі бойынша ақпаратқа және есептерге қойылатын талаптарға   
(бұдан әрі – Талаптар) сәйкес салық салу саласындағы ішкі бақылау жүйесі бойынша деректер сөресінде қатысушы орналастырған ақпарат пен есептерді, сондай-ақ қатысушының күнтізбелік жыл үшін қызметі туралы болған өзгерістер туралы ақпаратты пайдаланады.

Комитет көрсетілген ақпарат пен есептер бойынша түсіндірме сұратады.

13. Қатысушы салық салу саласындағы тәуекелдерді басқару және ішкі бақылау функцияларын орындайтын бөлімшелер бойынша және Талаптарға   
1 және 2-қосымшаға сәйкес нысандар бойынша бұрын ұсынылған ақпаратта көрсетілген ішкі бақылау жүйесінің жұмыс істеу тәртібін регламенттейтін ұйымдық-өкімдік құжаттарда деректерді өзгерткен және (немесе) толықтырған кезде Комитетке өзгертілген ақпаратты осындай өзгерістер және (немесе) толықтырулар енгізілген күннен бастап 30 (отыз) жұмыс күні ішінде ұсынады.

14. Қатысушы тоқсан сайын деректер сөресінде тәуекелдер, бақылау рәсімдері және тәуекелдер мен бақылау рәсімдерінің матрицасы бойынша есептерді Талаптарға 3, 4 және 5-қосымшаларға сәйкес нысандар бойынша тоқсан немесе жыл үшін есептіліктің бірінші топтамасы жарияланғанға дейін   
10 (он) жұмыс күні мерзімінде жариялайды.

15. Қатысушы Талаптарға 3, 4 және 5 – қосымшаларға сәйкес нысандар бойынша есептерді және Талаптарға 7-қосымшаға сәйкес нысан бойынша орындалатын бақылау арақатынасы туралы есепті тоқсанына кемінде бір рет жаңарту қажеттілігіне тұрақты негізде мониторинг және бағалау жүргізеді.

Талаптарға 3, 4 және 5 – қосымшаларға сәйкес нысандар бойынша бұрын жарияланған есептерге өзгерістер және (немесе) толықтырулар енгізілген кезде қатысушы оларды осындай өзгерістер және (немесе) толықтырулар жүргізілген тоқсаннан кейінгі айдың 30 (отызыншы) күніне дейінгі деректер сөресінде жариялайды.

16. Талаптарға 7-қосымшаға сәйкес нысан бойынша бақылау рәсімдерін орындау туралы есептің деректер сөресінде жариялауды қатысушы тоқсан сайын, тоқсан үшін есептілік пакеті жарияланған күнге дейін 10 (он) жұмыс күнінен кешіктірмей жүргізеді.

17. Қатысушы талаптарға 6-қосымшаға сәйкес нысан бойынша орындалатын бақылау қатынастарының бұрын орналастырылған тізбесіне өзгерістер мен толықтырулар енгізген кезде оны осындай өзгерістер мен толықтырулар жататын есептілік пакеті жарияланған күннен бастап 10 (он) жұмыс күнінен кешіктірілмейтін мерзімде деректер сөресіне орналастырады.

18. Қатысушы корпоративтік табыс салығы бойынша есептілік топтамасын жариялаумен бір мезгілде күнтізбелік жылдағы қатысушының қызметі туралы болған өзгерістер бойынша осы Қағидаларға 1-қосымшаға сәйкес нысан бойынша ақпаратты жыл сайын деректер сөресіне орналастырады.

19. Комитет деңгейлес мониторинг жүргізу шеңберінде қатысушының орналасқан жері және (немесе) қызметін жүзеге асыру бойынша салық міндеттемесін есептеудің дұрыстығына қол жеткізу мақсатында салықтық, бухгалтерлік, өндірістік және өзге де есепке алу түрлерінің дұрыстығын қамтамасыз ететін қатысушының қызметін, сондай-ақ оның бизнес-процестерін зерделеуді және талдауды жүзеге асырады.

**3-параграф. Камералдық бақылау нәтижелері бойынша анықталған алшақтықтарды қарау тәртібі**

20. Комитет камералдық бақылау нәтижелері бойынша алшақтықтар анықтаған кезде камералдық бақылау нәтижелері бойынша анықталған алшақтықтар туралы хабарлама қалыптастырады.

21. Камералдық бақылау нәтижелері бойынша алшақтықтар анықталған күннен бастап 60 (алпыс) жұмыс күні ішінде Комитет деректер сөресінде орналастырылған ақпаратқа және құжаттарға талдау жүргізеді.

Қажет болған жағдайда қатысушыға осындай алшақтықтар анықталған күннен бастап 15 (он бес) жұмыс күні ішінде қосымша құжаттар және (немесе) түсініктемелер беру туралы сұрау салу жолдайды.

22. Жүргізілген талдау қорытындылары бойынша камералдық бақылау нәтижелері бойынша алшақтықтар расталмаған кезде Комитет 5 (бес) жұмыс күні ішінде осындай хабарламаның күшін жою туралы шешім қабылдайды.

23. Жүргізілген талдау қорытындылары бойынша салықтар мен төлемдер бойынша камералдық бақылау нәтижелері бойынша алшақтықтар расталған кезде Комитет 10 (он) жұмыс күні ішінде қатысушыға салық міндеттемелерін орындау мәселелері бойынша деңгейлес мониторинг нәтижелері бойынша ұсынымдар (бұдан әрі – салық міндеттемесін орындау мәселелері бойынша ұсынымдар) жолдайды.

24. Егер камералдық бақылау нәтижелері бойынша хабарлама деңгейлес мониторинг туралы келісімнің бұзылуына байланысты салық міндеттемесін орындау мәселелері бойынша ұсынымдар жіберілмеген деңгейлес мониторинг тоқтатылған күнге дейін қалыптастырылса, онда мұндай хабарлама қатысушыға Салық кодексінде белгіленген тәртіппен орындау үшін ұсынылады.

25. Осы параграфтың ережелері Салық кодексінде белгіленген тәртіппен жүзеге асырылатын салықтар мен төлемдер бойынша камералдық бақылау нәтижелері бойынша анықталған бұзушылықтарға, сондай-ақ бұрын бюджеттен қайтарылған қосылған құн салығының асып кету сомасы расталмаған анықталған бұзушылықтар бөлігінде камералдық бақылау нәтижелері бойынша хабарламаларға қолданылмайды.

**4-параграф. Салық міндеттемесін орындау мәселелері жөніндегі деңгейлес мониторинг нәтижелері бойынша ұсынымдар жолдау тәртібі**

26. Комитет мониторингтің есепті кезеңінде деңгейлес мониторинг жүргізу барысында Қазақстан Республикасының салық заңнамасын бұзушылықтар анықталған кезде қатысушыға Қазақстан Республикасының салық заңнамасын бұзушылық фактісі туралы куәландыратын негіздемелер мен дәлелдерді сипаттай отырып, осы бұйрыққа 7-қосымшаға сәйкес нысан бойынша салық міндеттемесін орындау мәселелері бойынша ұсынымдарды дербес жою үшін жолдайды.

Салық міндеттемесін орындау мәселелері бойынша ұсынымдарды есепке алу деңгейлес мониторинг жүргізу басталған күннен бастап өтпелі нөмірлеуді бере отырып, журналда жүргізіледі.

27. Қатысушы салық міндеттемесін орындау мәселелері бойынша ұсынымдар табыс етілген күннен бастап 30 (отыз) жұмыс күні ішінде:

1) көрсетілген бұзушылықтармен келіскен жағдайда – анықталған бұзушылықтар жататын салық кезеңі үшін қосымша салық есептілігін ұсынады және бұл туралы Комитетке хабарлайды;

2) осындай ұсынымдарда көрсетілген бұзушылықтармен келіспеген жағдайда – салық міндеттемесін орындау мәселелері бойынша ұсынымдар бойынша түсініктеме береді.

28. Комитет салық міндеттемесін орындау мәселелері бойынша ұсынымдарға қатысушының түсіндірмесін алған күннен бастап 30 (отыз) жұмыс күні ішінде:

1) берілген түсіндірмемен келіскен жағдайда – қатысушыға осы бұйрыққа 8-қосымшаға сәйкес нысан бойынша түсіндірмемен келісу туралы хабарлама табыс етеді;

2) ұсынылған түсіндірмемен келіспеген жағдайда – қатысушымен қосымша талқылау жүргізеді.

Комитет пен қатысушы арасында қосымша талқылауды ұйымдастыру бойынша өзара іс-қимыл деректер сөресінің ақпарат алмасу функционалы арқылы жүзеге асырылады.

29. Қосымша талқылау өткізілген күннен кейінгі 10 (он) жұмыс күні ішінде:

1) түсіндірмелермен келіскен жағдайда Комитет қатысушыға осы бұйрыққа 8-қосымшаға сәйкес нысан бойынша хабарлама табыс етеді;

2) салық міндеттемесін орындау мәселелері жөніндегі ұсыныммен толық немесе ішінара келіскен жағдайда қатысушы қосымша салық есептілігін табыс етеді;

3) егер келіспеушіліктер жойылмаған жағдайда, Комитет деңгейлес мониторингке қатысушымен осы бұйрыққа 10-қосымшаға сәйкес нысан бойынша қосымша талқылау нәтижелері бойынша келіспеушілік хаттамасын жасайды.

30. Деңгейлес мониторинг туралы келісім бұзылғанға дейін салық міндеттемесін орындау мәселелері бойынша қатысушыға жіберілген ұсынымдар осы Қағидалардың 4-параграфына сәйкес орындалуға тиіс.

**5-параграф. Салық салу саласындағы ішкі бақылау жүйесін жақсарту жөніндегі деңгейлес мониторинг нәтижелері бойынша ұсынымдар жіберу тәртібі**

31. Деңгейлес мониторинг жүргізу барысында Комитет қатысушыға осы бұйрыққа 8-қосымшаға сәйкес нысан бойынша салық салу саласындағы ішкі бақылау жүйесін жақсарту жөніндегі деңгейлес мониторинг нәтижелері бойынша ұсынымдар (бұдан әрі – салық салу саласындағы ішкі бақылау жүйесін жақсарту жөніндегі ұсынымдар) ұсынады.

Салық салу саласындағы ішкі бақылау жүйесін жақсарту жөніндегі ұсынымдарды есепке алу деңгейлес мониторинг жүргізу басталған күннен бастап өтпелі нөмірлеуді бере отырып, журналда жүргізіледі.

32. Қатысушы салық салу саласындағы ішкі бақылау жүйесін жақсарту жөніндегі ұсынымдар табыс етілген күннен кейін 30 (отыз) жұмыс күні ішінде Комитетке:

1) салық салу саласындағы ішкі бақылау жүйесін жақсарту жөніндегі ұсынымдармен келіскен жағдайда - оларды іске асыру мерзімдері көрсетілген хат.

Қажет болған жағдайда салық салу саласындағы ішкі бақылау жүйесін жақсарту жөніндегі ұсынымдарды іске асыру мерзімдері тараптардың келісімі бойынша ұзартылады;

2) келіспеген жағдайда – мұндай ұсынымдарға еркін нысандағы түсіндірме ұсынады.

33. Комитет салық салу саласындағы ішкі бақылау жүйесін жақсарту жөніндегі ұсынымдарға қатысушының түсіндірмесін алған күннен кейін   
30 (отыз) жұмыс күні ішінде:

1) ұсынылған түсіндірмемен келіскен жағдайда – қатысушыға түсіндірмемен келіскені туралы хабарлама ұсынады;

2) ұсынылған түсіндірмемен келіспеген жағдайда қатысушымен қосымша талқылау жүргізеді.

Комитет пен қатысушы арасында қосымша талқылауды ұйымдастыру бойынша өзара іс-қимыл деректер сөресімен ақпарат алмасу функционалы арқылы жүзеге асырылады.

34. Қосымша талқылау өткізілген күннен кейін 10 (он) жұмыс күні ішінде:

1) түсіндірмелермен келіскен жағдайда Комитет қатысушыға осы бұйрыққа 9-қосымшаға сәйкес нысан бойынша хабарлама ұсынады;

2) салық салу саласындағы ішкі бақылау жүйесін жақсарту жөніндегі ұсынымдармен толық немесе ішінара келіскен жағдайда қатысушы оларды іске асыру мерзімдері көрсетілген хатты ұсынады.

3) егер келіспеушіліктер жойылмаған жағдайда, Комитет деңгейлес мониторингке қатысушымен осы бұйрықтың 10-қосымшасына сәйкес нысан бойынша қосымша талқылау нәтижелері бойынша келіспеушілік хаттамасын жасайды.

**6-параграф. Келіспеушілік хаттамасын ресімдеу тәртібі**

35. Егер қосымша талқылау нәтижелері бойынша келіспеушіліктер толық немесе ішінара жойылмаса, Комитет келіспеушілік хаттамасын жасайды, оған Комитеттің және қатысушының уәкілетті лауазымды адамдары қол қояды.

Келіспеушілік хаттамасы қосымша талқылау жүргізілгеннен кейін осы бұйрыққа 10-қосымшаға сәйкес нысан бойынша кейін 10 (он) жұмыс күні ішінде жасалады және 3 (үш) жұмыс күні ішінде деңгейлес мониторингке байланысты мәселелерді қарау жөніндегі Консультативтік кеңестің (бұдан әрі – Консультативтік кеңес) қарауына ұсынылады.

**7-параграф. Консультативтік кеңестің деңгейлес мониторинг нәтижелері бойынша ұсынымдарды қарау тәртібі**

36. Консультативтік кеңес Салық кодексінің 148-бабы 5-тармағының бесінші бөлігінде көзделген тәртіппен қалыптастырылады.

37. Консультативтік кеңес келіспеушілік хаттамасында көрсетілген мәселелерді қарау қорытындылары бойынша деңгейлес мониторинг бойынша мынадай:

1) салық міндеттемесін орындау және (немесе) салық салу саласындағы ішкі бақылау жүйесін жақсарту мәселелері бойынша ұсынымдарды өзгеріссіз қалдыру туралы;

2) салық міндеттемесін орындау және (немесе) салық салу саласындағы ішкі бақылау жүйесін толығымен немесе ішінара жақсарту мәселелері бойынша ұсынымдарды жою туралы уәжді шешімдердің бірін (бұдан әрі – уәжді шешім) қабылдайды.

Уәжді шешім қатысушыға осындай шешім қабылданған күннен кейінгі   
5 (бес) жұмыс күні ішінде табыс етіледі.

38. Қатысушы:

1) уәжді шешіммен келіспеген жағдайда Комитетке бұл туралы осындай шешім берілген күннен кейінгі 5 (бес) жұмыс күні ішінде хабарлайды;

2) уәжді шешіммен келіскен жағдайда:

салық міндеттемесін орындау мәселелері бойынша – осындай шешім табыс етілген күннен кейінгі 15 (он бес) жұмыс күні ішінде осындай шешімді орындайды;

салық салу саласындағы ішкі бақылау жүйесін жақсарту бойынша – оны іске асыру мерзімдерін көрсете отырып, осындай шешімді орындайды, бұл туралы Комитетке осындай шешім табыс етілген күннен кейінгі 15 (он бес) жұмыс күні ішінде еркін нысанда хабарлайды.

39. Салық міндеттемесін орындау және (немесе) мұндай шешімді орындамау мәселелері бойынша уәжді шешіммен келіспеген жағдайда тақырыптық салықтық тексеру жүргізіледі.

Салық салу саласындағы ішкі бақылау жүйесін жақсарту және (немесе) мұндай шешімді орындамау мәселелері бойынша уәжді шешіммен келіспеген жағдайда Комитет Консультативтік кеңеске деңгейлес мониторинг туралы келісімді бұзу туралы мәселені шығарады.

Салық салу саласындағы ішкі бақылау жүйесін жақсарту жөніндегі ұсынымдарды орындау мерзімдері мониторингтің есепті кезеңіне қатысты деңгейлес мониторингті тоқтату мерзімін өзгертпейді.

**8-параграф. Консультативтік кеңестің Келісімді бұзу туралы мәселені қарау тәртібі**

40. Консультативтік кеңестің қарауына:

1) қатысушының осы Қағидалардың 27-тармағында айқындалған мерзімдерде күнтізбелік жыл ішінде жиынтығында 20 (жиырма) жұмыс күнінен астам салық міндеттемесін орындау мәселелері бойынша ұсынымдарды орындамаған;

2) қатысушы Комитет жолдаған сұрау салуларды күнтізбелік жыл ішінде жиынтығында 20 (жиырма) жұмыс күнінен астам орындамаған;

3) осы Қағидаларда белгіленген мерзімдерде есептілік топтамасын және (немесе) айналым-сальдо ведомосін жарияламаған, сондай-ақ Салық есептілігі көрсеткіштерін ашуға қойылатын ең төмен талаптарға, сондай-ақ олардың салық, бухгалтерлік тіркелімдер және осы бұйрыққа 2-қосымшаға сәйкес бекітілген салық салу объектілерін және (немесе) салық салуға байланысты объектілерді айқындау үшін негіз болып табылатын өзге де құжаттар көрсеткіштерімен өзара байланыстарына сәйкес есептілік топтамасын ашпаған және (немесе) толық ашпаған.

Осы тармақшаның бірінші бөлігінде көрсетілген жағдайлар күнтізбелік жыл ішінде жиынтығында 20 (жиырма) жұмыс күнінен асатын мерзімде деңгейлес мониторинг жүргізу мүмкін болмауына әкеп соғатын кедергілер туындаған кезде қолданылады;

4) деректер сөреде орналастырылған және (немесе) қатысушы Комитеттің сұрау салуы бойынша дәйексіз (жалған) мәліметтерді қамтитын құжаттарды ұсынған, сондай-ақ 2 (екі) реттен артық жарамсыз және (немесе) жалған болып табылатын құжаттар анықталған жағдайда;

5) қатысушы осы Қағидалардың 2-параграфында белгіленген мерзімдерде салық салу саласындағы ішкі бақылау жүйесі бойынша ақпаратты және есептерді орналастыру және (немесе) жариялау жөніндегі талаптарды күнтізбелік жыл ішінде 2 (екі) реттен артық орындамаған және (немесе) уақтылы орындамаған;

6) қатысушыға қатысты оңалту немесе банкроттық, тарату, біріктіру, қосу, бөлу, бөліну, төлем қабілетсіздігін реттеу жолымен қайта ұйымдастыру рәсімін жүргізген;

7) қатысушының кінәсінен күнтізбелік жыл ішінде жиынтығында   
20 (жиырма) жұмыс күні асатын кезеңде техникалық себептер бойынша деректер сөресіне қолжетімділікті ұсынбаған немесе толық ұсынбаған;

8) өзгерістер және (немесе) толықтырулар енгізу кезінде осы бұйрыққа   
1-қосымшаға сәйкес бекітілген деңгейлес мониторингке кіру үшін салық төлеушінің деректер сөресіне ұйым бойынша ең төменгі талаптарға сәйкес деректер сөресін сәйкес келтірмеген;

9) салық салу саласындағы ішкі бақылау жүйесін жақсарту және (немесе) мұндай шешімді орындамау мәселелері бойынша уәжді шешіммен келіспеген жағдайларда деңгейлес мониторинг туралы келісімді бұзу туралы мәселе шығарылады.

41. Осы параграфта көрсетілген жағдайлар туындаған кезде Комитет   
5 (бес) жұмыс күні ішінде негіздеме жасайды және ол жасалған күннен бастап 10 (он) жұмыс күні ішінде Консультативтік кеңеске деңгейлес мониторинг туралы келісімді бұзу туралы мәселені қарау үшін енгізеді.

Мәселелерді қарау қорытындысы бойынша Консультативтік кеңес:

деңгейлес мониторинг туралы келісімді бұзу туралы;

келісімді бұзудан бас тарту туралы уәжді шешім шығарады.

42. Деңгейлес мониторинг туралы келісімді бұзу деңгейлес мониторинг жүргізілген салық кезеңдері үшін салықтар мен төлемдер бойынша деңгейлес мониторинг нәтижелерін жоймайды.

**9-параграф. Қорытынды ережелер**

43. Қатысушы мониторингтің есепті кезеңіне кіретін салық кезеңдері үшін мониторингтің есепті кезеңінде деңгейлес мониторинг жүргізу тоқтатылғанға дейін 3 (үш) айдан аз уақыт бұрын қосымша салық есептілігін ұсынған кезде, деңгейлес мониторинг бұл туралы қатысушыны хабардар етпей, күнтізбелік 90 (тоқсан) күннен аспайтын мерзімге ұзартылады.

44. Комитет:

1) қатысушы мониторингтің көрсетілген есепті кезеңіне кіретін салық кезеңдері үшін қосымша салық есептілігін ұсынған;

2) деңгейлес мониторинг жүргізу кезеңінде Комитет жолдаған сұрау салуларға жауаптар алған;

3) Қазақстан Республикасының салық заңнамасының құжатпен расталған болжамды бұзушылықтарын көрсететін қатысушының қызметі туралы мәліметтер алынған кезде деңгейлес мониторинг жүргізу тоқтатылған мониторингтің есепті кезеңі үшін күнтізбелік 120 (жүз жиырма) күннен аспайтын мерзімге деңгейлес мониторинг жүргізуді қайта бастайды.

Деңгейлес мониторинг осы тармақтың бірінші бөлігінде көзделген құжаттар мен мәліметтерде көрсетілген мәселелер шеңберінде қайта басталады.

45. Осы бұйрыққа 11-қосымшаға сәйкес нысан бойынша қатысушыға деңгейлес мониторинг жүргізуді қайта бастау туралы хабарлама жіберілген күн деңгейлес мониторинг жүргізуді қайта бастау күні болып табылады.

Деңгейлес мониторинг

жүргізу қағидаларына қосымша

нысан

**\_\_\_\_\_\_\_ жыл үшін жеңгейлес мониторингке қатысушының қызметі туралы ақпарат**

Деңгейлес мониторингке қатысушының атауы:

Толтыру күні:

|  |  |  |
| --- | --- | --- |
| **№** | **Сұрақ** | **Ақпаратты ашу** |
| 1 | 2 | 3 |
| 1. | Қатысушының экономикалық қызметінде айтарлықтай өзгерістер, оның ішінде:  қаржы-шаруашылық операцияларының жаңа түрлерін жүргізу, оның ішінде негізгі қызмет шеңберінде жаңа өнім шығару (егер қаржы-шаруашылық операциясының сомасы жылдық жиынтық кірісінің 5%-дан астамын құраған жағдайда көрсетіледі);  жаңа өткізу нарықтарына шығу;  қатысушы өндіретін негізгі өнімді өткізуге жаңа сатып алушылармен келісімшарттар жасасу;  өндірісті немесе өндіруді консервациялау немесе тоқтату;  жер қойнауын пайдалануға арналған келісімшарттан лицензиялық режимге көшу;  жер қойнауын пайдалануға жаңа лицензиялар алу;  инвестициялық басым жобаларды жүзеге асыруға келісімшарт жасасу болды ма | 2-бағандағы мәселелерге сәйкес деңгейлес мониторингке қатысушы толтырады |
| 2. | Қатысушының есепті кезеңде қандай да бір қайта құруды (бірігу немесе қосылу немесе бөлу немесе бөліну, қайта құру) жүзеге асырды ма |  |
| 3. | Амортизацияға жатпайтын активтерді қоса алғанда, активтерді сатып алуға және (немесе) иеліктен шығаруға байланысты жылдық жиынтық кірістің 3%-нан асатын сомаға мәмілелер жүзеге асырылды ма |  |
| 4. | Бухгалтерлік есепке алуда жылдық жиынтық кірістің 0,1% - дан астам сомасына (бірақ 1 миллиард теңгеден кем емес) елеулі операциялар туралы ақпаратты (олар болған жағдайда) ұсыну, оның ішінде:  бүлінуіне/жоғалуына байланысты тауар-материалдық қорларны бір реттік есептен шығару;  шығындарды тану;  контрагенттермен өзара есеп айырысу;  конструктивті дивидендтер |  |
| 5. | Қатысушының есепті кезеңде тауарларды (шикізат пен материалдарды, негізгі құралдарды қоспағанда), жұмыстар мен қызметтерді сатып алу бойынша жылдық жиынтық кірістің 0,1% -нан астам, бірақ 1 млрд теңгеден кем емес сомаға ірі мәмілелерді жүзеге асырды ма? Егер болса, көрсетіңіз (контрагенттің атауын, тауарлар, жұмыс, қызметтер түрін, сатып алу құны мен мақсатын ашып көрсетіңіз) |  |
| 6. | Өткен жылмен салыстырғанда есепті жылы өндіріс көлемі, кірісі, өзіндік құны, жалпы әкімшілік шығыстар, тау-кен салығы бойынша салық базасы қалай өзгерді, өзгерістердің себебіне қатысты түсініктемелер (тек 10% - дан астам өзгерістер бойынша деректерді ашу қажет) |  |
| 7. | Жылдық жиынтық кірістің 1%-нан астам, бірақ 10 миллиард теңгеден кем емес сомаға дивидендтер төлеу (өзара есепке алу) жүзеге асырылды ма |  |
| 8. | Есепті кезеңде қатысушының салық және бухгалтерлік есепке алуының арасындағы негізгі елеулі айырмашылықтар қандай (өз мөлшері бойынша есепті кезеңдегі қатысушының жылдық жиынтық кірісінің 5% асатын және кейінгі сұрақта көрсетілмеген айырмашылықтарды ашу қажет) |  |
| 9. | Атап айтқанда, қатысушының есепті кезеңде бухгалтерлік есепке алуда салық салу мақсатындағы бағамдық айырмашылықтар бойынша кірістер мен шығыстар деп танылмаған бағамдық айырмашылықтар бойынша кірістер мен шығыстарды мойындады ма |  |
| 10. | Салықтық есеп саясатына өзгерістер немесе толықтырулар енгізілді ме |  |
| 11. | Есепті кезеңде келісімшарттық қызмет, келісімшарттан тыс қызмет және жалпы қызмет арасындағы бөлек есепке алу мақсатында қандай да бір қызметті қайта даярлау болды ма |  |
| 12. | Инвестициялық салық преференциялары қолданылды ма |  |
| 13. | Қатысушы есепті кезеңде Қазақстан Республикасының салық заңнамасында белгіленген басқа салықтық жеңілдіктерді пайдаланды ма |  |
| 14. | Жаңа несиелік келісімдерге қол қойылды ма және осы қарыз қаражаттары қандай мақсаттарға пайдаланылды |  |
| 15. | Қолданыстағы несиелік келісімдерді қайта құрылымдау, оның ішінде міндеттеме тараптарын беру немесе өзгерту жүзеге асырылды ма |  |
| 16. | Қатысушы бейрезиденттерге несие берді ме (көрсетілген операциялар болған кезде контрагенттер мен сыйақы мөлшерлемелері бойынша ақпаратты ашу) |  |
| 17. | Қатысушы мемлекеттік бюджетке салық заңнамасын сақтамағаны үшін 1 миллиард теңгеден астам сомаға айыппұл төледі ме |  |
| 18. | Салық есебін жүргізуге және салық есептілігін дайындауға жауапты салық төлеуші бөлімшесінің ұйымдық құрылымына өзгерістер енгізілді ме |  |
| 19. | Бухгалтерлік, салықтық есепке алу және салық міндеттемелерін есептеуге әсер ететін басқа жүйелер бойынша жаңа ақпараттық жүйелерге көшу жүзеге асырылды ма, сондай-ақ қолданыстағы ақпараттық жүйелерге салық есебіне әсер ететін жаңа модульдерді енгізу жүргізілді ме |  |
| 20. | Талап қоюдың ескіру мерзімі шегінде өткен кезеңдердегі салық есептілігіне өзгерістер және (немесе) толықтырулар енгізілді ме?  Өзгерістер және (немесе) толықтырулар енгізілген салық есептілігінде көрсетілген салық сомасының 5% және одан көп сомасына ақпаратты ашу |  |
| 21 | Есепті кезеңде қатысушының талап қоюдың ескіру мерзімі шегінде өткен кезеңдегі аудиттелген қаржылық есептілігіне елеулі өзгерістер және (немесе) толықтырулар енгізілді ме |  |
| 22 | Активтерді өтеусіз беру және алу, оның ішінде қайырымдылық мақсатта салық салынатын кіріс 3% - дан астам сомаға жүзеге асырылды ма |  |
| 23. | Қатысушы есепті кезеңде Қазақстан Республикасының салық заңнамасын немесе Қазақстан Республикасының трансферттік баға белгілеу туралы заңнамасын түсіндіру үшін Мемлекеттік кірістер комитетіне жүгінді ме?  Сұрау салулар мен жауаптарды ұсыныңыз |  |
| 24. | Компания есепті кезеңде Қаржы министрлігіне бухгалтерлік есепке алудың қандай да бір баптарының біліктілігі мәселесі бойынша жүгінді ме?  Сұрау салулар мен жауаптарды ұсыныңыз |  |
| 25. | Негізгі құралдарға, тауар-материалдық құндылықтарға жүргізілген түгендеу нәтижелері туралы, оның ішінде артық, жетіспеушілік, тауар-материалдық құндылықтар есептен шығару және т.б. сомаларын көрсете отырып, ақпарат беру, сондай-ақ осы ақпаратты ашып жазу |  |
| 26. | Қатысушы есепті кезеңде тәуекелдерді хеджирлеу бойынша мәмілелерді жүзеге асырды ма |  |
| 27. | Акциялар, облигациялар шығару |  |

Деңгейлес мониторингке қатысушы: \_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(қолы) (тегі, аты, әкесінің аты (егер ол жеке басын куәландыратын құжатта көрсетілсе)